Úradný vestník L 078 , 16/03/2004 S. 0050 - 0052



Rozhodnutie Komisie z 10. marca 2004 o nezaradení účinnej látky simazine do prílohy I k smernici Rady 91/414/EHS a stiahnutí autorizácií pre prípravky na ochranu rastlín obsahujúce túto účinnú látku [oznámené pod číslom K(2004) 727] (Text s významom pre EHP) (2004/247/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991, ktorou sa uvádzajú prípravky na ochranu rastlín na trh [1] v znení smernice Komisie 2003/119/ES [2] a najmä tretí a štvrtý pododsek článku 8 ods. 2, so zreteľom na nariadenie Komisie (EHS) č. 3600/92 z 11. decembra 1992, ktorým sa stanovujú podrobné pravidlá pre implementáciu prvej etapy pracovného programu uvedeného v článku 8 ods. 2 smernice Rady 91/414/EHS týkajúcej sa uvádzania prípravkov na ochranu rastlín na trh [3] v znení nariadenia (ES) č. 2266/2000 [4] a najmä jej článok 7 ods. 3A písmeno b), keďže: (1) článok 8 ods. 2 smernice 91/414/EHS stanovuje, aby Komisia vykonávala pracovný program pre skúmanie účinných látok používaných v prípravkoch na ochranu rastlín, ktoré boli už na trhu 25. júla 1993. Podrobné pravidlá pre vykonávanie tohto programu boli stanovené v nariadení (EHS) č. 3600/92; (2) nariadením Komisie (ES) č. 933/94 z 27. apríla 1994, ktorým sa stanovujú účinné látky prípravkov na ochranu rastlín a určuje spravodajský členský štát pre vykonávanie nariadenia Komisie (EHS) č. 3600/92 [5] v znení nariadenia (ES) č. 2230/95 [6] sa určili účinné látky, ktoré by mali byť hodnotené v rámci nariadenia (EHS) č. 3600/92 a určil sa členský štát, aby konal ako spravodajca v súvislosti s hodnotením každej látky a identifikovali sa výrobcovia všetkých účinných látok, ktorí podali v lehote notifikáciu; (3) simazine je jednou z 89 účinných látok uvedených v nariadení (ES) č. 933/94; (4) Spojené kráľovstvo bolo určené ako spravodajský členský štát a v súlade s článkom 7 ods. 1 nariadenia (ES) č. 3600/92 podalo 20. decembra 1996 Komisii správu o svojom hodnotení informácií predložených notifikátormi v súlade s článkom 6 ods. 1 uvedeného nariadenia; (5) po prijatí správy spravodajského členského štátu Komisia vykonala konzultácie s expertmi členských štátov, ako aj s hlavným notifikátorom Syngenta ako je uvedené v článku 7 ods. 3 nariadenia (EHS) č. 3600/92; (6) Komisia zorganizovala trojstranné stretnutie s hlavným predkladateľom údajov a so spravodajským členským štátom pre túto účinnú látku 6. júna 2003; (7) hodnotiacu správu, ktorú pripravilo Spojené kráľovstvo skontrolovali členské štáty a Komisia v rámci Stáleho výboru pre potravinový reťazec a zdravie zvierat. Prehľad bol ukončený 3. októbra 2003 vo formáte revíznej správy Komisie pre simazine; (8) dokumentačný súbor údajov a informácie z revíznej správy bol odovzdaný Vedeckému výboru pre rastliny. Výbor bol požiadaný pripomienkovať možnú kontamináciu spodnej vody účinnou látkou simazine. Vo svojom stanovisku [7] Vedecký výbor pre rastliny neakceptoval uvedené výpočty environmentálnych koncentrácií v spodnej vode. Podľa stanoviska výboru dostupné monitorované údaje nepreukázali, že simazine alebo jeho rozpadové produkty v spodnej vode nepresiahnu koncentráciu 0,1 μg/l; (9) hodnotenia vykonané na základe odovzdaných informácií nepreukázali, že by sa dalo očakávať, že by podľa navrhovaných podmienok na použitia prípravky na ochranu rastlín obsahujúce simazine spĺňali požiadavky stanovené v článku 5 ods. 1 písm. a) a b) smernice 91/414/EHS. Osobitne dostupné monitorovacie údaje neboli dostatočné na to, aby preukázali, že na veľkých plochách účinná látka a jej rozpadové produkty v spodnej vode nepresiahnu koncentráciu 0,1 μg/l. Navyše sa nedá zaistiť, aby pokračujúce použitie v iných oblastiach umožnilo uspokojivé obnovenie kvality spodnej vody ak už koncentrácie v spodnej vode presiahli 0,1 μg/l. Tieto úrovne účinnej látky presahujú limity v prílohe IV smernice 91/414/EHS a mali by neprijateľný účinok na spodnú vodu; (10) simazine by preto nemal byť zaradený do prílohy I smernice 91/414/EHS; (11) mali by sa prijať opatrenia, aby sa zabezpečilo, že jestvujúce autorizácie pre prípravky na ochranu rastlín obsahujúce simazine boli stiahnuté v rámci predpísaného obdobia, aby sa neobnovovali a aby sa nevydávali nové autorizácie pre takéto prípravky; (12) v zmysle informácií odovzdaných Komisii je zjavné, že pri nedostatku účinných alternatív pre niektoré limitné použitia v niektorých členských štátoch je naďalej potrebné používať účinnú látku a umožniť rozvoj alternatív. Tým sú dané dôvody, aby sa za súčasných okolností stanovilo dlhšie obdobie s prísnymi podmienkami zameraných na minimalizáciu rizika na stiahnutie jestvujúcich autorizácií pre limitované podstatné použitie, pre ktoré nie sú v súčasnosti dostupné účinné alternatívy na kontrolu škodlivých organizmov; (13) akékoľvek odkladné lehoty na zneškodnenie, skladovanie, umiestňovanie na trh a použitie jestvujúcich zásob prípravkov na ochranu rastlín obsahujúcich simazine povolených členskými štátmi, by sa mali obmedziť na maximálne 12 mesiacov, aby sa mohli využiť jestvujúce zásoby v maximálne v jednom ďalšom vegetačnom období; (14) toto rozhodnutie nemá vplyv na úkony Komisie, ktoré môže vykonať v neskoršej etape pre túto účinnú látku v rámci smernice Rady 79/117/EHS z 21. decembra 1978 o zákaze prípravkov na ochranu rastlín obsahujúcich niektoré účinné látky [8] v znení nariadenia (ES) č. 807/2003 [9]; (15) opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Simazine by nemal byť zaradený ako účinná látka do prílohy I smernice 91/414/EHS. Článok 2 Členské štáty zabezpečia, aby: 1. autorizácie pre prípravky na ochranu rastlín obsahujúce simazine boli stiahnuté do 10. septembra 2004; 2. sa od 16. marca 2004 neposkytovali žiadne autorizácie pre prípravky na ochranu rastlín obsahujúce simazine ani neobnovovali podľa výnimky stanovenej v článku 8 ods. 2 smernice 91/414/EHS; 3. v súvislosti s použitiami uvedenými v stĺpci B prílohy, členský štát uvedený v stĺpci A mohol zachovať v platnosti autorizácie pre prípravky na ochranu rastlín obsahujúce simazine do 30. júna 2007 s tým, že: a) zabezpečí, aby prípravky na ochranu rastlín, ktoré ostali na trhu, boli označené etiketami tak, aby zodpovedali podmienkam pre obmedzené použitie; b) stanoví všetky vhodné opatrenia na zníženie možných rizík s cieľom zabezpečiť ochranu zdravia ľudí, zvierat a životného prostredia a c) zabezpečí, aby sa hľadali alternatívne prípravky alebo metódy pre takéto použitie najmä prostredníctvom akčných plánov. Dotknutý členský štát bude informovať Komisiu najneskôr do 31. decembra 2004 o uplatňovaní tohto odseku a najmä o úkonoch prijatých podľa písmen a) až c) a poskytne ročne odhady množstiev simazine používaných pre podstatné použitia podľa tohto článku. Článok 3 Odkladné lehoty, ktoré poskytnú členské štáty v súlade s ustanoveniami článku 4 ods. 6 smernice 91/414/EHS, budú čo najkratšie a: a) pre použitia, pre ktoré sa autorizácie stiahnu do 10. septembra 2004, budú trvať najneskôr do 10. septembra 2005; b) pre použitia, pre ktoré sa autorizácie stiahnu do 30. júna 2007, budú trvať najneskôr 31. decembra 2007. Článok 4 Toto rozhodnutie je adresované členským štátom. V Bruseli 10. marca 2004 Za Komisiu David Byrne člen Komisie [1] Ú. v. ES L 230, 19.8.1991, s. 1. [2] Ú. v. ES L 325, 12.12.2003, s. 41. [3] Ú. v. ES L 366, 15.12.1992, s. 10. [4] Ú. v. ES L 259, 13.10.2000, s. 27. [5] Ú. v. ES L 107, 28.4.1994, s. 8. [6] Ú. v. ES L 225, 22.9.1995, s. 1. [7] Opinion of the Scientific Committee on Plants on specific questions from the Commission concerning the evaluation of simazine in the context of Council Directive 91/414/EEC - SCP/SIMAZINE/002-Final - adopted on 30 January 2003. [8] Ú. v. ES L 33, 08.2.1979, s. 36. [9] Ú. v. ES L 122, 16.5.2003, s. 36. -------------------------------------------------- PRÍLOHA Zoznam autorizácií uvedený v článku 2 ods. 3 Stĺpec A | Stĺpec B | Členský štát | Použitie | Grécko | Olivy | Spojené kráľovstvo | Fazuľa, špargľa, rebarbora, sadivo okrasných trvaliek | Holandsko | Jahody | Írsko | Zemiaky, fazuľa poľná, rebarbora, špargľa, bobuľové ovocie, stromové ovocie, okrasné kvety | Belgicko | Čierny koreň, špargľa, okrasné kvety | Španielsko | Pomaranče, citrusy, lieskové orechy a vinič | --------------------------------------------------